

**FI**

**INT/910**

**Päästöt ja tyyppihyväksyntä:  
covid-19-kriisin vaikutukset**

**LAUSUNTO**  
Euroopan talous- ja sosiaalikomitea  
 **Ehdotus – Euroopan parlamentin ja neuvoston asetus asetuksen (EU) 2016/1628 muuttamisesta sen siirtymäsäännösten osalta covid-19-kriisin vaikutusten huomioon ottamiseksi**[COM(2020) 233 final – 2020/0113 (COD)]

Esittelijä: **Gerardo Larghi**

|  |  |
| --- | --- |
| Lausuntopyyntö | Euroopan unionin neuvosto, 08/06/2020  Euroopan parlamentti, 17/06/2020 |
| Oikeusperusta | Euroopan unionin toiminnasta tehdyn sopimuksen 114 artikla |
| Vastaava jaosto | ”yhtenäismarkkinat, tuotanto ja kulutus” |
| Komitean työvaliokunnan päätös | 09/06/2020 |
| Hyväksyminen täysistunnossa | 11/06/2020 |
| Täysistunnon nro | 552 |
| Äänestystulos (puolesta / vastaan / pidättyi äänestämästä) | 226/0/2 |

# **Päätelmät ja suositukset**

## ETSK kannattaa asetusehdotusta ja pitää sitä asianmukaisena ja oikeasuhtaisena vastauksena covid-19-kriisin vaikutuksiin.

## Ehdotuksella täytetään kaksi tavoitetta: varmistetaan sisämarkkinoiden moitteeton toiminta ja taataan samalla korkeatasoinen suoja yleiselle turvallisuudelle ja ympäristölle.

# **Komission ehdotuksen sisältö**

## Asetuksessa (EU) 2016/1628[[1]](#footnote-1) vahvistetaan uudet päästörajat (vaihe V), joilla on tarkoitus vähentää liikkuviin työkoneisiin tarkoitettujen moottoreiden ilmaa pilaavia epäpuhtauspäästöjä, ja annetaan määräaika siirtymän toteuttamiselle.

## Covid-19-pandemia aiheuttaa toimitusketjuun merkittäviä häiriöitä, joiden vuoksi liikkuvien työkoneiden valmistajien on ollut vaikea noudattaa joitakin asetuksessa vahvistetuista määräajoista.

## Ehdotuksen tarkoituksena on pidentää siirtymävaiheen moottoreilla varustettujen liikkuvien koneiden ja traktorien valmistamiseen ja markkinoille saattamiseen sovellettavia määräaikoja kahdellatoista kuukaudella ja auttaa näin valmistajia selviytymään häiriöstä, joihin ei ollut voitu varautua ennakolta.

# **Yleistä**

## ETSK toistaa kantansa, jonka mukaan maatalous- ja metsätraktoreissa käytettävien moottoreiden haitallisten hiilimonoksidi-, typen oksidi-, hiilivety- ja hiukkaspäästöjen vähentäminen on välttämätöntä, jotta edistetään EU:n ilmanlaatutavoitteiden saavuttamista.

## Lausunnossaan[[2]](#footnote-2) asetuksesta (EU) 2016/1628 ETSK kehotti hyväksymään uuden asetuksen nopeasti, kun otetaan huomioon vakava kansanterveydellinen huoli palamisprosesseissa syntyvistä nanohiukkasista sekä korkea suojelun taso, joka voidaan saavuttaa ottamalla käyttöön liikkuvien työkoneiden moottoreille ehdotettu vaihe V.

## ETSK on kuitenkin hyvin tietoinen siitä, että covid-19-kriisi on aiheuttanut poikkeuksellisen tilanteen, joka vaikuttaa moniin eri aloihin. Kriisi on muun muassa aiheuttanut täydellisiä katkoksia osien ja komponenttien toimituksiin, minkä vuoksi valmistajille on jäänyt varastoon moottoreita ja keskeneräisiä tuotteita.

## Tämän seurauksena monet moottoreiden ja koneiden valmistajat eivät pysty noudattamaan asetuksessa vahvistettuja määräaikoja kärsimättä vakavaa taloudellista vahinkoa.

## Lisäksi ETSK tiedostaa täysin, että kriisiä ei voitu eikä olisi voitu ennakoida.

## Näin ollen ETSK kannattaa määräajan pidentämistä yhdellä vuodella ehdotuksen mukaisesti ja pitää tätä kohtuullisena ja oikeasuhtaisena toimenpiteenä, jolla varmistetaan sisämarkkinoiden moitteeton toiminta ja taataan korkeatasoinen suoja yleiselle turvallisuudelle ja ympäristölle.

Bryssel 11. kesäkuuta 2020

Luca Jahier

Euroopan talous- ja sosiaalikomitean puheenjohtaja

\_\_\_\_\_\_\_\_\_\_\_\_\_

1. Euroopan parlamentin ja neuvoston asetus (EU) 2016/1628, annettu 14 päivänä syyskuuta 2016, liikkuviin työkoneisiin tarkoitettujen polttomoottoreiden kaasu- ja hiukkaspäästöjen raja-arvoihin ja tyyppihyväksyntään liittyvistä vaatimuksista, asetusten (EU) N:o 1024/2012 ja (EU) N:o 167/2013 muuttamisesta ja direktiivin 97/68/EY muuttamisesta ja kumoamisesta ([EUVL L 252, 16.9.2016, s. 53](https://eur-lex.europa.eu/LexUriServ/LexUriServ.do?uri=OJ:L:2016:252:SOM:FI:HTML)) – ETSK:n lausunto: [EUVL C 251, 31.7.2015, s. 31](https://eur-lex.europa.eu/LexUriServ/LexUriServ.do?uri=OJ:C:2015:251:SOM:FI:HTML) [↑](#footnote-ref-1)
2. [EUVL C 251, 31.7.2015, s. 31](https://eur-lex.europa.eu/legal-content/FI/ALL/?uri=CELEX:52014AE6067) [↑](#footnote-ref-2)